Lordi
„Lordi“ – suomių hard'n'heavy grupė. Pačių teigimu jie groja teatrinį sunkųjį metalą arba monstrų metalą. Daugiausia žinoma dėl savo neįprastos išvaizdos, nes scenoje visada pasirodo tik su monstrų kostiumais. Monstrų kostiumai yra tokia neatsiejama grupės įvaizdžio dalis, kad grupės nariai viešumoje be jų nesirodo. 2006 m. su daina „Hard Rock Hallelujah“ laimėjo „Eurovizijos“ dainų konkursą. Grupės pasirodymus lydi prieštaringos nuomonės, susijusios su jų išvaizda ir dainų tekstais.